১ বিলিয়ন ইউরো! আয়ের ক্ষেত্রেও রেকর্ড করল রিয়াল মাদ্রিদ

ওয়েব ডেস্ক: সাফল্যের বিচারে সন্দেহাতীতভাবে ইউরোপের সেরা ক্লাব রিয়াল মাদ্রিদ (Real Madrid)। রেকর্ড ১৫ বার ইউরোপে সেরা হয়েছে স্প্যানিশ রাজধানীর দলটি। এবার আয়ের ক্ষেত্রেও রেকর্ড করল তারা। প্রথম ফুটবল দল হিসেবে এক মরসুমে এক বিলিয়ন ইউরো (১.০৪ বিলিয়ন ডলার) আয় করেছে লস ব্লাঙ্কোসরা (Los Blancos)। ২০২৩-২৪ মরসুমে এই কীর্তি করেছে তারা।

কোনও ফুটবল ক্লাবের আয় অনেকগুলি বিষয়ের উপর নির্ভর করে। যেমন, স্পনসরশিপ, বেশি ম্যাচ খেলা, পুরস্কার অর্থ জয় করা, স্টেডিয়াম টিকিট বিক্রি। ২০২৩-২৪ মরসুমে লা লিগা এবং উয়েফা চ্যাম্পিয়ন্স লিগ সহ তিনটি ট্রফি জিতেছিল কার্লো আন্সেলোত্তির (Carlo Ancelotti) দল। ম্যাঞ্চেস্টার সিটিকে (Man City) টপকে আগের মরসুমেও (২০২২-২৩) সবথেকে বেশি আয় করেছিল রিয়াল। সেবার আয় হয়েছিল ৮৩১ মিলিয়ন ইউরো।

আরও পড়ুন: ইউরোপা লিগে শেষ মুহূর্তের গোলে জিতল ম্যান ইউ

রিয়ালের এক বিলিয়ন আয়ের রেকর্ডের কথা জানাল ডেলয়িট ফুটবল মানি লিগ (Deloitte Football Money League)। এই সংস্থা জানিয়েছে, আগের মরসুমে জার্সির স্লিভে নতুন স্পনসরশিপ এবং পণ্য বিক্রির বাড়বাড়ন্তে ৪৮২ মিলিয়ন ইউরো আয় হয়েছিল। এছাড়া ম্যাচ ডে থেকে আয় হয় ২৪৮ মিলিয়ন ইউরো। মানি লিগের রিপোর্টে এও জানানো হয়েছে, পৃথিবীর সেরা ২০টি আয় করা ক্লাবের সম্মিলিত আয় দাঁড়িয়েছে রেকর্ড ১১.২ বিলিয়ন ইউরো।

রিয়ালের পর এই তালিকায় দ্বিতীয় স্থানে আছে ম্যান সিটি, তাদের আয় ৮৩৮ মিলিয়ন। তিন নম্বরে প্যারিস সাঁ জারমাঁ (৮০৬ মিলিয়ন), চতুর্থ স্থানে ম্যাঞ্চেস্টার ইউনাইটেড (৭৭১ মিলিয়ন)। প্রথম দশে এরপর পরপর রয়েছে বায়ার্ন মিউনিখ, বার্সেলোনা, আর্সেনাল, লিভারপুল, টটেনহ্যাম হটস্পার এবং চেলসি। মেয়েদের ফুটবলে সবথেকে বেশি আয় বার্সেলোনার।